AAV เทคออฟกำไร 108 ล้าน
เอเชียเอวิเอชั่น เทคออฟสวย ผลประกอบการไตรมาส 3 รายได้ 4,426 ล้านบาท กำไรสุทธิ 108 ล้านบาท เติบโต 12.7%
14 พ.ย. 2555

เอเชียเอวิเอชั่น เทคออฟสวย ผลประกอบการไตรมาส 3 รายได้ 4,426 ล้านบาท กำไรสุทธิ 108 ล้านบาท เติบโต 12.7%
นายทัศพล แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น (AAV) ผู้ถือหุ้นใหญ่และผู้บริหารสายการบินไทยแอร์เอเชีย เปิดเผยว่า ผลประกอบการในไตรมาส 3/2555 มีรายได้ 4,426 ล้านบาท โดยมีกำไรสุทธิ (ส่วนที่เป็นของบริษัทใหญ่) 108 ล้านบาท เติบโต 12.7%  สำหรับผลประกอบการ 9 เดือนแรก ของปี 2555 บริษัทฯ มีรายได้ 10,481 ล้านบาท กำไรสุทธิ (ส่วนที่เป็นของบริษัทใหญ่) 15,241 ล้านบาท ซึ่งรวมกำไรจากการตีมูลค่ายุติธรรมในไตรมาส 2/2555 จำนวน 14,690 ล้านบาท 
สำหรับผลการดำเนินงานในไตรมาส 3/2555 ไทยแอร์เอเชียมีอัตราส่วนการขนส่งผู้โดยสาร (Load Factor) อยู่ที่ 82% เพิ่มขึ้น 2 จุด จากช่วงเวลาเดียวกันของปีก่อน ทั้งนี้ได้ขนส่งผู้โดยสารจำนวนประมาณ 2 ล้านคนหรือเพิ่มขึ้น 21.8% ในขณะที่ 9 เดือนแรกปี 2555 มี load factor อยู่ที่ 82% เมื่อเทียบกับช่วงเวลาเดียวกันของปีก่อนที่ 81% โดยขนส่งผู้โดยสารกว่า 6 ล้านคน หรือเพิ่มขึ้น 19.6% ปีต่อปี โดยในไตรมาส 3/2555 บริษัทได้รับมอบเครื่องบินแอร์บัส เอ 320 ใหม่เพิ่มขึ้นอีก 1 ลำ ส่งผลให้มีฝูงบินเป็นจำนวน 25 ลำ ณ สิ้นไตรมาส
“จากการขยายฝูงบินอย่างต่อเนื่อง ทำให้บริษัทฯสามารถเปิดเส้นทางบินใหม่ๆ และเพิ่มจำนวนเที่ยวบินในเส้นทางบินหลักในประเทศได้มากยิ่งขึ้น โดยเฉพาะอย่างยิ่งตลาดจีน โดยในปีนี้ไทยแอร์เอเชียได้เปิดเส้นทางบินสู่ประเทศจีนถึง 3 เมือง ได้แก่ เมืองฉงชิ่ง อู่ฮั่น และ ซีอาน ซึ่งได้ผลการตอบรับจากผู้โดยสารเป็นอย่างดี” นายทัศพลกล่าว
นายทัศพล ประเมินถึงการย้ายการบินมาที่ดอนเมือง ตั้งแต่ 1 ต.ค. ที่ผ่านมาว่า ทำให้บริหารจัดการมีประสิทธิภาพมากยิ่งขึ้น เนื่องจากจราจรทางอากาศที่ดอนเมืองไม่แออัด มีขนาดและความเหมาะสมต่อระบบการจัดการของสายการบินราคาประหยัดอย่างแอร์เอเชีย ทำให้ช่วยลดต้นทุนดำเนินงานได้ อีกทั้งดอนเมืองตั้งอยู่ใกล้ใจกลางเมือง ผู้โดยสารเดินทางสะดวกสบายยิ่งขึ้น